b'\n_START_ARTICLE_\nGustav Alfred Ring\n_START_PARAGRAPH_\nGustavas Alfredas Ringas (norv. Gustav Alfred Ring; 1889 m. spalio 21 d. Trums\xc4\x97je (kitur norodyta Kopenhagoje) \xe2\x80\x93 1958 m. bir\xc5\xbeelio 9 d. Osle) \xe2\x80\x93 Norvegijos verslininkas, Lietuvos Respublikos generalinis garb\xc4\x97s konsulas Osle.\n_START_SECTION_\nBiografija\n_START_PARAGRAPH_\n1909 m. baig\xc4\x99s vidurin\xc4\x99 mokykl\xc4\x85, toliau mok\xc4\x97si vienmet\xc4\x97je karo mokykloje. 1912 m. baig\xc4\x97 komercin\xc4\x99 gimnazij\xc4\x85, po to siek\xc4\x97 ekonominio i\xc5\xa1silavinimo JAV ir Kanadoje. Gr\xc4\xaf\xc5\xbeo \xc4\xaf Europ\xc4\x85 ir 1915 m. Kristianijoje (tuometinis Oslo pavadinimas) \xc4\xafk\xc5\xabr\xc4\x97 savo vardo \xc4\xafmon\xc4\x99, besispecializavusi\xc4\x85 \xc4\xafrangos parduotuv\xc4\x97ms, restoranam ir ofisams tiekime. Gustav A. Ring System Maskiner A/S po \xc4\xafk\xc5\xabr\xc4\x97jo mirties per\xc4\x97jo \xc4\xaf s\xc5\xabnaus rankas, o 1983 m. buvo parduota firmai Scanvest._NEWLINE_1926 m. rugpj\xc5\xab\xc4\x8dio m\xc4\x97n. G.A.Ringas buvo paskirtas Lietuvos garb\xc4\x97s konsulu Osle. Jis veik\xc4\x97 keliomis kryptimis: populiarino Lietuv\xc4\x85 gimtojoje \xc5\xa1alyje, teik\xc4\x97 \xc5\xbeinias apie Norvegijos \xc5\xabk\xc4\xaf, ie\xc5\xa1kojo partneri\xc5\xb3 lietuvi\xc5\xb3 verslininkams. Kartu konsulas gyn\xc4\x97 Lietuvos Respublikos interesus Vilniaus ir Klaip\xc4\x97dos kra\xc5\xa1t\xc5\xb3 klausimais._NEWLINE_Jo pastang\xc5\xb3 d\xc4\x97ka 1935 m. rugpj\xc5\xabt\xc4\xaf Lietuvos eksporto \xc4\xafmon\xc4\x97 \xe2\x80\x9eMaistas\xe2\x80\x9d i\xc5\xa1sinuomojo, o gruod\xc4\xaf nupirko Anglijos Wm Simons & Co Ltd firmos statytus refri\xc5\xbeeratorius \xe2\x80\x9eRimfrost\xe2\x80\x9c ir \xe2\x80\x9eBarfrost\xe2\x80\x9c (nuo 1936 m. \xe2\x80\x9eKretinga\xe2\x80\x9c ir \xe2\x80\x9eUtena\xe2\x80\x9c). \xc5\xa0ie 542 BRT keliamosios galio garlaiviai tapo \xc5\xa1alies prekybinio laivyno u\xc5\xbeuomazga: buvo \xc4\xafdarbinti lietuviai j\xc5\xabreiviai, kroviniai prad\xc4\x97ti gabenti savais laivais. 1938 m. vasar\xc4\x85 generalinio konsulo pagalba Klaip\xc4\x97dos \xc4\xafmon\xc4\x97 \xe2\x80\x9eSand\xc4\x97lis\xe2\x80\x9c Trondheime \xc4\xafsigijo laiv\xc4\x85 \xe2\x80\x9eAugustal\xe2\x80\x9c (1607 BRT). Pavadintas \xe2\x80\x9ePanev\xc4\x97\xc5\xbeiu\xe2\x80\x9c, jis tapo did\xc5\xbeiausiu lietuvi\xc5\xa1k\xc5\xb3 j\xc5\xabrini\xc5\xb3 laiv\xc5\xb3 tarpe. _NEWLINE_G.A.Ringas prisid\xc4\x97jo ir prie kult\xc5\xabrini\xc5\xb3 ry\xc5\xa1i\xc5\xb3 tarp abiej\xc5\xb3 valstybi\xc5\xb3 stiprinimo: buvo surengta lietuvi\xc5\xb3 liaudies meno paroda, organizuotos Lietuvos\xe2\x80\x93Norvegijos futbolo rinktini\xc5\xb3 draugi\xc5\xa1kos rungtyn\xc4\x97s. Jis buvo aktyvus 1934 m. lapkri\xc4\x8dio 7 d. \xc4\xafkurtos Norvegijos\xe2\x80\x93Baltijos \xc5\xa1ali\xc5\xb3 draugijos (norv. Norsk-Baltisk forening) narys, 1936 m. \xc4\xafsteig\xc4\x97 sidabrin\xc4\x99 Slidin\xc4\x97jimo taur\xc4\x99, d\xc4\x97l kurios var\xc5\xbe\xc4\x97si Estijos, Latvijos ir Lietuvos studentai._NEWLINE_1940 m. rugpj\xc5\xab\xc4\x8dio 8 d. Lietuvos TSR U\xc5\xbesienio reikal\xc5\xb3 ministerijos generalinio sekretoriaus Pijaus Glovacko ra\xc5\xa1tu Oslo konsulatas tur\xc4\x97jo b\xc5\xabti u\xc5\xbedarytas, o dokumentacija perduota Sovietinei ambasadai. Ta\xc4\x8diau tai ne\xc4\xafvyko \xe2\x80\x93 Lietuvos Respublikos konsulin\xc4\x97 \xc4\xafstaiga dirbo ir Antrojo pasaulinio karo metu, ir po jo. Tuo metu buvo stengiamasi pad\xc4\x97ti lietuvi\xc5\xb3 pab\xc4\x97g\xc4\x97liams vienu ar kitu b\xc5\xabdu atsid\xc5\xabrusiems Norvegijos Karalyst\xc4\x97je. Po G.A.Ringo mirties Lietuvos generaliniu garb\xc4\x97s konsulu Osle buvo paskirtas Hilmaras Marinius Hansenas._NEWLINE_G.A.Ringas buvo ved\xc4\x99s \xe2\x80\x93 \xc5\xbemona Ingrida (1893\xe2\x80\x931922), s\xc5\xabnus Gustavas Alfredas (jaun.) (1916\xe2\x80\x931993).'